બપોરે ભોજન માટે એક કલાક વિરામ રાખવામાં આવ્યો હતો. હવે શિબિર જાણે કે પિકનિકમાં ફેરવાઈ ગઈ હતી ! જો કે પોતાના ગામથી 25 કિ.મી દૂર આવેલા બાળકો માટે તો આ પિકનિકનું જ સ્થળ હતું ! આમંત્રિતો અને બાળકો માટે ભોજનની ખાસ વ્યવસ્થા વડગામ ટ્રસ્ટ તરફથી કરવામાં આવી હતી. બધાએ એક જ પંગતમાં સાથે ગોઠવાઈને સમૂહ ભોજનનો આનંદ માણ્યો ત્યારે મોટેરાંઓને પણ પોતાના સ્કૂલના દિવસોની યાદ તાજી થઈ ગઈ. જમીને આયોજકો આગળના તબક્કાઓની તૈયારીમાં ગૂંથાયા હતા જ્યારે બાળકોએ ઝાડની ડાળીએ લટકીને હિંચકા ખાવાનો આનંદ માણ્યો હતો. કેટલાક વળી નાનકડા ટીંબાઓ પર ચઢી આવ્યા તો કોઈકે પકડદાવ રમવાનું શરૂ કર્યું. બધાને આજે જ્ઞાન સાથે ગમ્મત માણવાની મજા પડી ગઈ હતી.